મુંબઈના એક સંગીતકાર કરણ (જય ભાનુશાલી)ને રોજ રાત્રે કોઈક ચાબુકથી ફટકારતું હોય એવાં સપનાં આવે છે અને ઊંઘમાં તે ‘લીલા... લીલા’ નામની બૂમો પાડે છે, જ્યારે લંડનની મૉડલ મીરા (સની લીઓની)ને અંધારાનો ને સાંકડી જગ્યાઓનો ડર છે. કરણ પોતાના ભયનો ઇલાજ કરાવવા માટે ડૉક્ટરને બદલે એક બાબાજી પાસે જાય છે જે તેના કપાળ પરની અદૃશ્ય ચાંપ દબાવીને શોધી કાઢે છે કે આજથી ત્રણસો વર્ષ પહેલાંની એક અધૂરી વાર્તાનો તે હિસ્સો છે. બાબાજી પોતાની નાડીવિદ્યાના ડેટાબેઝમાંથી માહિતી આપે છે કે ત્રણસો વર્ષ પહેલાં પણ એક લીલા નામની સની લીઓની હતી, જેની કાયાના કામણમાં ફસાઈને એક શિલ્પકાર ભૈરવ (મુકુલ દેવ)એ ખૂન કી નદિયાં બહાવી કાઢેલી. એ લોહિયાળ વાર્તાની સીક્વલ પૂરી કરવા કરણ જોધપુર જાય છે. ત્યાં સુધીમાં લંડનની મૉડલ મીરા પણ એક ફોટોશૂટ માટે જોધપુર આવે છે અને ત્યાંના પ્રિન્સ રણવીર સિંહ (મોહિત અહલાવત) સાથે ઠરીઠામ થઈ જાય છે. આટલું થાય ત્યાં સુધીમાં પોણો ડઝન ગીતો, સની લીઓનીનું ત્વચાપ્રદર્શન, કારણ વિનાની મગજમારી, વલ્ગર જોક્સ અને એક રાઈના દાણા જેવડું સીક્રેટ પણ ખૂલે છે; પરંતુ જો આટલો સમય તમે જૉગિંગ કર્યું હોત તો પણ તમને ઓછો થાક લાગ્યો હોત.